ธกส.เร่งขยายสินเชื่ออีก7.67 หมื่นล้านบาท
ธ.ก.ส.ตั้งเป้าการดำเนินงานรอบบัญชีปี 2558 เร่งปล่อยสินเชื่อเกษตร คุมหนี้เสีย หวังกำไร 1.05 หมื่นล้านบาท
8 เม.ย. 2558

ธ.ก.ส.ตั้งเป้าการดำเนินงานรอบบัญชีปี 2558 เร่งปล่อยสินเชื่อเกษตร คุมหนี้เสีย หวังกำไร 1.05 หมื่นล้านบาท
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารตั้งเป้าหมายการดำเนินงานปีบัญชี 2558 (1 เม.ย.2558 – 31 มี.ค. 2559) ตั้งเป้าขยายสินเชื่อเพิ่มขึ้น 7.67 หมื่นล้านบาท หรือขยายตัวเพิ่มขึ้น 7% และกำหนดเป้าหมายรับฝากเงินเพิ่มขึ้น 6.5 หมื่นล้านบาท หรือขยายตัวเพิ่มขึ้น 5% โดยจะควบคุมสัดส่วนหนี้ที่ไม่ก่อให้เกิดรายได้ (NPLs)ไว้ไม่ให้เกิน 3.50%และคาดว่าจะมีกำไรสุทธิ 1.05 หมื่นล้านบาทโดยประมาณ
สำหรับผลการดำเนินงานปีบัญชี 2557 (1 เม.ย. 2556–31 มีนาคม 2557) ที่อยู่ระหว่างรอการรับรองงบการเงินจากสำนักงานการตรวจเงินแผ่นดิน (สตง.) ธ.ก.ส.ได้ปล่อยสินเชื่อสู่ภาคการเกษตรไปแล้วทั้งสิ้น 1.08 ล้านล้านบาท เพิ่มขึ้นจากปีที่ผ่านมา 12.27% มีเงินรับฝาก 1.23 ล้านล้านบาท เพิ่มขึ้นจากปีก่อนหน้า 7.03% มีรายได้ 7.46 หมื่นล้านบาท ส่งผลให้ ธ.ก.ส.มีกำไรสุทธิ 1 หมื่นล้านบาท โดยประมาณ ส่วนหนี้ที่ไม่ก่อให้เกิดรายได้ (NPLs) อยู่ที่ 3.40% ลดลงจากปีก่อนหน้าที่อยู่ที่ 3.90%